Η απόφαση παρέχει τη νομική έγκριση της Ευρωπαϊκής Ένωσης (ΕΕ) στο πρωτόκολλο του Κιότο —συμφωνία δυνάμει της σύμβασης-πλαισίου των Ηνωμένων Εθνών για τις κλιματικές μεταβολές (UNFCCC)— καθώς και την επιβεβαίωση ότι η ΕΕ και οι 15 χώρες που ήταν μέλη της κατά τη χρονική στιγμή έγκρισης της νομοθετικής πράξης (η "ΕΕ των 15") θα τιμήσουν τις δεσμεύσεις που ανέλαβαν για περικοπή κατά 8 % των εκπομπών τους αερίων θερμοκηπίου σε σύγκριση με τα επίπεδα του 1990 για την ΕΕ στο σύνολό της. Καθώς το πρωτόκολλο του Κιότο επέτρεπε σε ομάδες χωρών να επιτυγχάνουν τους στόχους τους από κοινού, η συνολική μείωση του 8 % για την ΕΕ και τις χώρες της ΕΕ επιμερίστηκε σε εθνικά δεσμευτικούς εθνικούς στόχους, προσαρμοσμένους στον σχετικό πλούτο κάθε χώρας εκείνη τη στιγμή. Η απόφαση θεσπίζει περιορισμούς ή μειώσεις εκπομπών για την "ΕΕ των 15" από το 2008 έως το 2012. Πρόκειται για τα εξής: να μειώσει η ΕΕ τα επίπεδα των συνολικών εκπομπών στο 92 %, να μειώσουν 8 χώρες τις εκπομπές σε μεταξύ 72 % (Λουξεμβούργο) και 94 % (Κάτω Χώρες), να επιτραπεί σε 5 να τις αυξήσουν, σε μεταξύ 104 % (Σουηδία) και 127 % (Πορτογαλία) να τις διατηρήσουν 2 (Γαλλία και Φιλανδία) στα υφιστάμενα επίπεδα (100 %). Παρόμοιοι μεμονωμένοι στόχοι έχουν οριστεί για χώρες που προσχώρησαν στην ΕΕ μετά από το πρωτόκολλο του Κιότο, εκτός της Κύπρου και της Μάλτας, που δεν διαθέτουν στόχους. Η ΕΕ και οι χώρες της έχουν επιτύχει τους στόχους τους για την πρώτη περίοδο ανάληψης υποχρεώσεων του πρωτοκόλλου του Κιότου (2008-2012). Για τη γεφύρωση του χάσματος μεταξύ του τέλους της πρώτης περιόδου του Κιότο και την έναρξη μιας νέας παγκόσμιας συμφωνίας το 2020, 37 αναπτυγμένες χώρες και η ΕΕ συμφώνησαν για δεύτερη περίοδο. Οι ρυθμίσεις για την περίοδο 2013-2020 εγκρίθηκαν στη διάσκεψη της Ντόχα για την κλιματική αλλαγή, τον Δεκέμβριο του 2012.